यूरोप में प्रॉपर्टी खरीद बस रहे अमेरिकी…मगर उनकी वजह से लोकल लोगों के लिए बढ़ी महंगाई
Affordable Property in Europe for Americans बेन मिटास पार्क की बेंच पर बैठे वाइन का मजा ले रहे हैं और उनकी बेटी पास ही झूले पर झूल रही है। वाइन का गिलास उन्होंने पार्क में ही एक कियोस्क से लिया था…
बेन मिटास पार्क की बेंच पर बैठे वाइन का मजा ले रहे हैं और उनकी बेटी पास ही झूले पर झूल रही है। वाइन का गिलास उन्होंने पार्क में ही एक कियोस्क से लिया था…
अमेरिकी नागरिक बेन जानते हैं कि ये आनंद वो अमेरिका में अफोर्ड नहीं कर सकते। इसीलिए वो अपने परिवार के साथ पुर्तगाल के लिस्बन में आ बसे हैं।
बेन और उनकी पत्नी मेगन अमेरिका के फ्लोरिडा में रहते थे। 2019 में वो लोग लिस्बन आए और करीब 2500 यूरो (2.22 लाख रुपए) प्रति माह किराये पर एक 4 बेडरूम अपार्टमेंट ले लिया। पिछले ही साल उन्होंने शहर के ऐतिहासिक लापा इलाके में 19वीं सदी का एक घर खरीदा है। अब इसे रिनोवेट करवाकर वो इसे अपना ‘घर’ बनाने की तैयारी में हैं।
बेन और मेगन का मामला कोई अनूठा नहीं है। पिछले दो सालों में यूरोप के शहरों में प्रॉपर्टी खरीदने और बसने वाले अमेरिकी नागरिकों की संख्या में कई गुना इजाफा हुआ है।
इसकी वजह…, अमेरिका के शहरों में ये लोग वो लाइफ स्टाइल अफोर्ड नहीं कर पाते हैं जो वो चाहते हैं। इसके मुकाबले यूरोप के शहर उन्हें काफी सस्ते लगते हैं।
बेन पेशे से एक मॉर्डगेज ब्रोकर हैं और अभी भी काम के सिलसिले में अक्सर फ्लोरिडा जाते रहते हैं, मगर उनका परिवार यहीं रहता है। उन्हें घुलने-मिलने में भी दिक्कत नहीं होती, क्योंकि यहां अंग्रेजी बोलने वालों की तादाद काफी है…और लगातार बढ़ रही है।
मगर इस तस्वीर का एक दूसरा पहलू भी है। यूरोप में जो प्रॉपर्टी और लाइफस्टाइल अमेरिकी नागरिकों को सस्ती लग रही है, वो इन्हीं शहरों के रहने वाले लोगों के लिए दिन-ब-दिन पहुंच से बाहर होती जा रही है।
महामारी के दौरान किरायेदारों की सुरक्षा के लिए बने ज्यादातर कानून खत्म हो गए। ऐसे में लिस्बन जैसे शहरों में मुंहमांगा किराया देने को तैयार अमेरिकियों की वजह से स्थानीय लोगों के लिए दिक्कत खड़ी हो गई है।
ज्यादातर मकान मालिक किरायेदारों से मकान खाली करवाना चाहते हैं या फिर अचानक किराया कई गुना बढ़ा देते हैं। हाउसिंग राइट्स ऑर्गनाइजेशन हैबिटा के लिए काम करने वाली रिसर्चर रीटा सिल्वा कहती हैं कि स्थानीय लोगों के लिए इन शहरों में रहना मुश्किल हो गया है। हैबिटा का दफ्तर भी संकट में है, मकान मालिक ने लीज रिन्यू करने से इनकार कर दिया है।
यूरोप में औसत आय, अमेरिका के मुकाबले बहुत कम है। डॉलर के लगातार मजबूत होने की वजह से भी अमेरिकी नागरिकों के लिए यूरोप सस्ता हो गया है।
ये अमेरिकी नागरिक सैन फ्रांसिस्को या न्यूयॉर्क में अपनी पसंद का मकान और लाइफस्टाइल अफोर्ड नहीं कर पाते हैं, लेकिन यूरोप में ये काम उनके लिए आसान हो जाता है। साथ ही यूरोपीय शहरों में मौसम भी काफी बेहतर होता है।
इसके उलट यूरोप में औसत आय कम होने की वजह से लोगों के लिए कॉस्ट ऑफ लिविंग ज्यादा होती जा रही है। लोग अपना मकान खरीदना अफोर्ड नहीं कर सकते। इस वजह से दक्षिणी यूरोप के 35 साल तक के लोग अभी भी अपने माता-पिता के साथ ही रह रहे हैं।
ये स्थिति सिर्फ लिस्बन ही नहीं, स्पेन के बार्सिलोना या ग्रीस के एथेंस जैसे शहरों की भी है। एथेंस में हाउसिंग असमानताओं पर अध्ययन करने वाली संस्था एटरॉन इंस्टीट्यूट फॉर रिसर्च एंड सोशल चेंज में प्रोजेक्ट को-ऑर्डिनेटर एल्किस काफेत्ज कहते हैं कि हालात वाकई दिल तोड़ने वाले हैं।
विदेशी नागरिकों की संख्या में ये बढ़ोतरी यूं ही नहीं हो गई है। पुर्तगाल, स्पेन और ग्रीस ने अपनी अर्थव्यवस्था में सुधार के लिए हाल ही में ऐसी योजनाएं शुरू की हैं जो अमीर विदेशियों को उनके देश में आने और रहने के लिए प्रोत्साहित करती हैं।
पुर्तगाल और स्पेन ने हाल ही में डिजिटल नोमेड वीजा लॉन्च किया है। ये वीजा अपने देश से दूर काम करने वालों को इन देशों में लंबे समय तक रहने की छूट देता है। ग्रीस में पहले से ही ऐसी वीजा स्कीम जारी है।
स्पेनिश सरकार के आंकड़ों के मुताबिक 2019 के पहले हाफ के मुकाबले 2022 के पहले हाफ में अमेरिकी नागरिकों के स्पेन में घर खरीदने की दर 88% बढ़ गई है। अमेरिकी नागरिक प्रति वर्गमीटर सबसे ज्यादा दाम चुकाने को तैयार होते हैं। 
2022 के अंत तक पुर्तगाल में अमेरिकी नागरिकों की संख्या 10 हजार से ज्यादा थी जो 2017 के मुकाबले 239% ज्यादा है। 
देमेत्रियोस और मेलिसा मैलिओस अमेरिका के न्यूजर्सी में कोल्ट्स नेक के ग्रामीण इलाके में रहते थे। मगर वहां प्रॉपर्टी के दाम और लाइफस्टाइल लगातार महंगी होती जा रही थी।
2020 के जुलाई में वो दोनों अपने दो बच्चों के साथ ग्रीस आ गए और एथेंस के निकट एक टापू एविया में 3.5 लाख यूरो (करीब 3.12 करोड़ रुपए) में एक घर खरीद लिया।
प्रॉपर्टी पर इतना पैसा लगाने की वजह से उन्हें ग्रीस में गोल्डन वीजा मिल गया। ऐसी योजनाएं यूरोप के कई देशों में चल रही हैं। इनके तहत रेसिडेंट्स को कई साल तक रहने की छूट मिल जाती है, बदले में उन्हें सालाना एक निश्चित रकम खर्च करनी होती है।
2022 में मैलिओस परिवार ने न्यूजर्सी का अपना मकान बेचकर एथेंस के सबअर्बन इलाके किफिशिया में 1.45 मिलियन यूरो (करीब 12.91 करोड़ रुपए) में एक मकान ले लिया। किफिशिया एथेंस का एक पॉश इलाका है, जहां विशाल बंगले और हाई एंड मार्केट मौजूद हैं।
देमेत्रियोस मूलत: ग्रीक हैं और ग्रीक भाषा बोल लेते हैं। उनके बच्चे अपने दोस्तों से ग्रीक सीख रहे हैं। पेशे से वेंचर कैपिटलिस्ट देमेत्रियोस और उनकी पत्नी कहती हैं कि वो अपने परिवार को एक बेहतर जीवन देने के लिए अमेरिका छोड़कर यहां आए हैं।
बैंक ऑफ ग्रीस के मुताबिक 2022 की तीसरी तिमाही में एथेंस में प्रॉपर्टी की कीमतों में पिछले साल के मुकाबले 13% बढ़ोतरी हुई। जबकि ग्रीस के गोल्डन वीजा के लिए अप्लाई करने वाले अमेरिकी नागरिकों की संख्या 2021 में 2020 के मुकाबले 740% बढ़ गई है।
मगर इस बात का असर एथेंस की सड़कों पर भी दिखने लगा है। यहां दीवारों पर ’एथेंस बिकाऊ नहीं है’ जैसे नारे लिखे दिखने लगे हैं। ग्रीस में औसत सालाना सैलरी 20 हजार यूरो (17.80 लाख रुपए) है। खराब आर्थिक हालात के चलते पहले से ही लोगों की हालत खराब है।
एटरॉन के एक सर्वे के मुताबिक 2020 में ग्रीक में लगभग आधे किरायेदार बड़ी मुश्किल से मकान किराया दे पा रहे थे। एटरॉन के एल्किस कहते हैं कि सुकून की जिंदगी यहां आम नहीं, दुर्लभ है। ये वो पीढ़ी है जिसका समय अगले महीने की चिंता में ही गुजरता है।
30 साल के स्टामोऊ खुद की टैक्सी चलाते हैं। मगर वो अब भी अपने दोस्तों की ही तरह अपने माता-पिता के साथ रहते हैं। वो कहते हैं, ‘मेरे कुछ दोस्तों ने अपना अपार्टमेंट खरीदने की कोशिश की थी, मगर घर लौट गए। महीने में 600 यूरो कमाने वाले से आप कैसे उम्मीद कर सकते हो कि 400 यूरो किराया दे पाएगा।’
अमेरिका के कैलिफोर्निया में ऑरेंज काउंटी के रहने वाले रायन वार्ड ने स्पेन में समुद्र किनारे के गांव तोसा डे मार में एक दो मंजिला घर खरीदा है।
कोस्टा ब्रावा इलाके में ये घर उन्होंने 2021 में 5.15 लाख यूरो (करीब 4.59 करोड़ रुपए) में खरीदा था। रायन कहते हैं कि ऑरेंज काउंटी में इस तरह का घर खरीदने के बारे में वो सोच नहीं सकते थे। वहां प्रॉपर्टी की औसत कीमत करीब 1 मिलियन डॉलर (करीब 8.25 करोड़ रुपए) है।
अब रायन अपनी पत्नी और दो बच्चों के साथ इस घर की ऊपरी मंजिल पर 3 बेडरूम अपार्टमेंट में रहते हैं, जबकि नीचे का फ्लोर एयरबीएनबी में किराये पर देते हैं। इससे उन्हें इतना किराया मिल जाता है कि घर के मॉर्डगेज की किश्त चुका देते हैं।
2016 में मार्केटिंग फर्म में काम करने वाले रायन दफ्तर के प्रोजेक्ट में बार्सिलोना आए थे। मगर फिर यहीं रह गए। उनकी पत्नी जस्टीना कहती हैं कि अमेरिका लौटने का कोई तुक नहीं नजर आता था। कैलिफोर्निया बहुत महंगा है और जस्टीना का मूल शहर शिकागो बहुत ज्यादा ठंडा है।
रायन कहते हैं कि स्पेन में मौसम ज्यादा गर्म और अच्छा है। साथ ही वो यहां अपने परिवार को वो लाइफस्टाइल दे सकते हैं जिसके बारे में अमेरिका में सोचना मुश्किल है।
बच्चों की स्कूलिंग भी बड़ी चिंता की बात नहीं होती है। इसके लिए कई इंटरनेशनल स्कूल्स यूरोप में मौजूद हैं। इंटरनेशनल स्कूल्स डेटाबेस वेबसाइट के मुताबिक ऐसे स्कूलों के बारे में पता करने वाले अमेरिकी पेरेंट्स की संख्या जनवरी 2022 के मुकाबले जनवरी 2023 में दोगुनी हो गई है।
रियल एस्टेट कंसल्टेंसी इन्स्पायर प्रॉपर्टी एक्सपर्ट्स के फाउंडर रैफ जेकब्स का कहना है कि अगर आप सालाना 1 लाख यूरो (करीब 89 लाख रुपए) कमाते हैं तो यहां आप बहुत आराम से रह सकते हैं।
स्पेन में औसत सालाना सैलरी 30 हजार यूरो (करीब 26.70 लाख रुपए) है। जबकि बार्सिलोना में औसत मासिक किराया 1077 यूरो (करीब 96 हजार रुपए) तक पहुंच गया है। 
बार्सिलोना में किरायेदारों की यूनियन के कार्मे आराकाराजो कहते हैं कि स्पेन में घर खरीदना या किराये पर रहना अब दूभर होता जा रहा है। मगर इसके लिए अमेरिका से आने वाले नागरिक जिम्मेदार नहीं हैं।
वैश्विक फाइनेंशियल क्राइसिस के समय गोल्डमैन साक्स जैसे बड़े फाइनेंशियल इंस्टीट्यूशन्स ने कर्ज संकट से जूझ रहे घरों को खरीदकर सिक्योरिटाइज्ड एसेट्स में बदल दिया। इससे यहां प्रॉपर्टी की कीमतें और रेंट कई गुना बढ़ गया।
लिस्बन में एक 2 बेडरूम अपार्टमेंट का औसत किराया फरवरी, 2023 में 1700 यूरो (करीब 1.52 लाख रुपए) था। ये पिछले साल के मुकाबले 39% ज्यादा था। जबकि ऐसा एक अपार्टमेंट खरीदना हो तो आपको 4.57 लाख यूरो (4 करोड़ रुपए से ज्यादा) खर्च करने पड़ेंगे। ये कीमत भी पिछले साल के मुकाबले 10% ज्यादा है।
2020 से 2021 के बीच पुर्तगाल आने वाले अमेरिकियों की संख्या दोगुनी हो गई। यहां के प्राइवेट स्कूल्स में अब लंबी वेटिंग लिस्ट है और कई नए प्राइवेट स्कूल भी खुल रहे हैं। लिस्बन के कार्लूची अमेरिकन इंटरनेशनल स्कूल के डायरेक्टर नेट चैपमेन कहते हैं कि उनके छात्रों में आज 25% अमेरिकी हैं। यह पिछले दशक के मुकाबले 16% ज्यादा है।
पुर्तगाल में औसत सालाना सैलरी 20 हजार यूरो (करीब 17.80 लाख रुपए) है। अमेरिकी नागरिकों की वजह से बढ़ती कीमतें उनकी जिंदगी को मुश्किल बना रही हैं। 
हैबिटा संस्था की रीटा सिल्वा कहती हैं कि अभी शहरों में रिइन्वेस्टमेंट का बूम आया हुआ है। लेकिन ये सब टूरिज्म और लग्जरी के लिए है।
पुर्तगाल में बढ़ते हाउसिंग क्राइसिस के चलते सरकार ने गोल्डन वीजा प्रोग्राम फरवरी, 2023 में बंद कर दिया। लेकिन इसी तरह के दूसरे वीजा प्रोग्राम अभी जारी हैं। पिछले साल पुर्तगाल का गोल्डन वीजा खरीदने वाले विदेशियों में अमेरिकी टॉप पर थे।